Bruintjie, die Simmentalerkalf met die 'hart van die Klein-Karoo' | Landbou
Bruintjie, die Simmentalerkalf met die 'hart van die Klein-Karoo'
Bruintjie, die Simmentaler-bulkalfie in die Klein-Karoo met die perfek gevormde wit hartjievlek op die voorkop. Sy eienaar meen die perfekte hartjievlek maak dat geen geldwaarde op hom geplaas kan word nie. Foto: Verskaf
'n Simmentaler-bulkalfie met 'n wit, hartvormige vlek op die voorkop is 'n regte hartedief.
'n Simmentaler-bulkalfie met 'n wit, hartvormige vlek op die voorkop is onlangs in die Simmentaler-stoetery van mnr. Wenzel Botha, eienaar van die Wenzim Simmentaler-stoetery naby De Rust, gebore.
Botha het die stoetery uit top-Simmentaler-teelmateriaal geteel om in die Swartberg se ekstreme nat en ysige winterstoestande van tot -12°C (aanvoelbaar) en uiters warm en droë toestande in die somer te oorleef.
Hy vertel toe hy in die laat 1980's as staatsaanklaer in Gobabis gewerk het, het hy die eerste keer in aanraking gekom met Simmentalers van 'n teler, mnr. Joodjie de Jager. "Ek was dadelik verlief op hierdie pragtige dubbeldoelbeesras wat sy oorsprong in die Switserse Alpe het. Wat my veral beïndruk het, was dat die Simmentalers nie net oorleef in die harde Oos-Namibiese omgewing nie, maar dat hulle absoluut gedy."
Jare later, in 2008 met die Klein Karoo Nasionale Kunstefees, het hy en sy gesin gehelp met die verkoop van die sangers Theuns Jordaan en Juanita du Plessis se treffer DVD Bring jou Hart na die Klein Karoo. Met die opbrengs van die verkope het Botha sy eerste drie kommersiële Simmentaler-versies gekoop.
Botha het mettertyd meer Simmentalers aangeskaf en het later die Wenzim Simmentaler-stoetery geregistreer. "Die jongste toevoeging tot die stoetery is Bruintjie, die kalfie wat sigbaar gekroon is met liefde deur die hartjievlek op die voorkop.
"My seleksiedoelwit is toegespits op gebalanseerde, aangepaste en vrugbare mediumraam-Simmentalers met 'n goeie temperament. Koeie wat gemaklik kalf en uitstaande melkeienskappe het, sorg vir kalwers wat vinnig groei. Gelukkig help die ekstreme toestande my om foutlyne onmiddellik uit te wys."
Hy meen dat Bruintjie, met sy unieke wit, hartvormige vlek in die middel van sy voorkop, weergaloos is. Geen geld sal hom kan koop nie.